Медицинаға бәйле фәндәрҙән тыш, Сеченов фәлсәфә, психология, тарих һәм театр менән ҡыҙыҡһына. Ул философ һәм психолог Ф. Э. Бенеке хеҙмәттәрен уҡый, тарихсы П. Н. Кудрявцев лекцияларына йөрөй, шағир Аполлон Григорьевтың әҙәби түңәрәге эшмәкәрлегендә ҡатнаша. Ул Григорьевтың атаһы йортонда А. Н. Островскийҙың яңы ғына яҙылған «Бедность не порок» комедияһын уҡығанда була, өйҙә ҡуйылған А. С. Грибоедовтың «Горе от ума» комедияһында Скалозуб ролен уйнай, йома һайын Д. Д. Шумахер йортона осрашыуҙарға йөрөй, был осрашыуҙарға шулай уҡ А. Н. Афанасьев һәм Сергей Боткин да йөрөгән. Сеченов һәм Боткин бер факультетта уҡыһа ла, улар Шумахер йортонда таныша, ә һуңыраҡ, сит илдә уҡыған осорҙа, дуҫлашып китә. Офтольмолог Эдуард Юнге һәм физиолог Павел Эйнбродт Сеченовтың университет буйынса дуҫтары була.